Lone Møller (S), 2006-01-24:
Det, der er enhver ordførers glæde, men også skræk, er at have et forslag, som så at sige alle partier tager positivt imod, taler pænt om og synes er noget, vi skal arbejde videre med, men som man alligevel ikke vil stemme for.
Efter mange års erfaring ved jeg, at når man slutter de pæne ord med at sige, at man desværre ikke kan støtte forslaget, sker der som regel ikke ret meget mere på området, før et eller andet parti eller samme parti genfremsætter det.
Det håber jeg ikke sker med det her forslag.
Jeg synes, der har været mange positive meldinger.
Jeg er specielt glad for den sidste ordførers, for jeg er nemlig helt enig i, at fordi man måske ikke kan løfte alle områder på en gang, bør man jo ikke sige, at så kan vi ikke gå i gang med det her område.
Vi ved, hvad det er, vi kan gå i gang med.
Det burde jo være sådan, at man i dette Folketing kunne sige: Vi har gode erfaringer med, at bl.a. motion på recept virker, det virker rigtig godt på gigtpatienter.
Hvorfor er det så kun i nogle kommuner i Danmark, at man kan få det?
Hvorfor vedtager vi ikke, at det her skal være udgangspunktet i alle kommuner?
Der har også været talt om, at der skal afsættes penge til det her.
Men i dag bruger vi i størrelsesordenen 34 mia. kr. til behandling af skader i muskel- og skeletområdet, så pengene er jo i systemet.
Det er ikke sådan, at vi skal ud at opfinde nye penge.
Vi skal bare have kanaliseret dem over i de områder, hvor de virker.
Jeg er helt enig i, at vi selvfølgelig skal sikre, at forskningen bliver målrettet.
Det er en rigtig god idé at tage organisationerne med, som jo ved, hvad problemerne er.
Det er rigtigt, at der er afsat penge på finansloven.
De er mig bekendt ikke udmøntet endnu, og der kan man da håbe, at man også der tager organisationerne med i vurderingen af, hvordan man bedst muligt får gavn af de penge, som allerede er afsat.
Jeg har også fået mange, mange henvendelser fra mennesker, der fortæller, hvordan andre lovgivningsområder griber ind i gigtsygdommen.
Det kan i nogle situationer tage lang tid at få udredt en gigtsygdom, og der kommer man faktisk i karambolage med sygedagpengeloven og kommer på kontanthjælp, og nogle ryger faktisk helt ud af systemet.
Så der er mange områder, som det er nødvendigt allerede nu at gå ind at kigge på og ikke vente på, at alle kronikerområder i dette land får et tværgående handlingsprogram.
Jeg vil meget nøje følge op på udmøntningen af den rapport, der er kommet fra Sundhedsstyrelsen.
Jeg vil selvfølgelig stille en del spørgsmål i udvalget og også forsøge at holde ministeren fast på hans tilsagn, for jeg mener faktisk, at ministeren gav et positivt tilsagn om, at også gigtområdet vil blive løftet, når man går i gang med en udmøntning af kronikerrapporten.
Så jeg vil godt sige tak for de positive tilsagn.
Jeg kan give et tilsagn om, at vi skal arbejde lidt mere med det her i Sundhedsudvalget, og så håber jeg, at vi måske kan lande på noget, som er knap så omfattende, men dele af det her forslag vil det bestemt være hensigtsmæssigt at få sat til afstemning i dette Ting, inden vi går på sommerferie.
Jeg har nemlig ikke tænkt mig bare at lade sagen flyde og så vente på, at vi får løst alle områder.
Det synes jeg sagen er for vigtig til.
Men tak for debatten.
Afstemning